30.000 assistents al Mediterránea consoliden Gandia com una destinació de festivals
22 agost 2023

## 30.000 assistents al Mediterránea consoliden Gandia com una destinació de festivals22 agost 2023Última actualització: 22 agost 2023

![](../gestion/img/ebdf35974d61641e39f1c8792d657fb9a64dbf8b110d7b68cf3b2930c381745f.jpg)  
  

La regidora de Turisme, **Balbina Sendra**, acompanyada per l’edil de Comerç, **Elena Moncho**, ha comparegut aquest matí en roda de premsa per tal de fer balanç del que ha resultat el Mediterranea Festival, celebrat el cap de setmana passat al parc Ausiàs March.

En primer lloc, Sendra ha volgut destacar l’apropament del festival als carrers de la ciutat: «Ens ha paregut un encert per part de l’organització del festival el fet d’acostar-lo als carrers de la nostra ciutat i anar més enllà del recinte mateix».

A més, el concepte de festival de música contemporània barrejat amb festa popular ha resultat «molt positiu des de tots els punts de vista: lúdic, turístic, cultural i econòmic», ha afegit la regidora de Turisme.

Pel que respecta a les xifres, al recinte situat al Parc de la Fira mateix, s’han registrat 30.000 assistents dels quals el 70% procedien de fora de la ciutat i un 40% de fora de la Comunitat Valenciana.

A més, cal destacar que la gent ha apostat pels hotels, càmpings locals i apartaments turístics de la ciutat i la platja, ja que només 500 dels 30.000 assistents optaren per allotjar-se a l’acampada del propi festival.

Per la seua part, Moncho ha posat en valor els actes que han tingut lloc fora del parc Ausiàs March, i que han servit «per dinamitzar el centre de la ciutat en plena època estival i, per tant, descentralitzar els restaurants i tendes de la platja de Gandia».

«El 70% dels comerciants van participar en la iniciativa de «Botigues al Carrer» i això, junt als concerts que van tindre lloc també a diferents punts del centre de la ciutat van resultar tot un èxit. Els propis comerços ja ens han manifestat el desig d’involucrar-se més si l’any vinent torna el festival a Gandia», ha conclòs la regidora.

[Twittear](https://twitter.com/share)